Проект **„Не е лесно да си милионер“**, V клас

*Имаш 1 000 000 лв в сметката си, ноооо... можеш да си купуваш неща, само с първата буква на името си. Какво ще си купиш?*

Здравей, петокласнико!

Това е твоят първи проект по математика. Едва ли има човек, който понякога да не мечтае да бъде милионер. Но не е лесно да си милионер, при това петокласник. Нека заедно помечтаем! А след това да се захващаме със сметките. Ето и условието на проекта.

Да се изброят 10 различни неща, които би си купил, ако имаш 1 000 000 лв, които започват с първата буква от името ти. Похарчената сума трябва да е точно 1 000 000, нито лев по-малко или повече. Ще ти подскажа, че за да се справиш успешно с предизвикателството, трябва да си „купиш“ няколко скъпи неща и след това да допълваш сумата с по-евтини неща. Позволено е закупуване на разумни количества от един продукт. Например 3 дини по 1 лев, но не и 70 дини по 1 лев. Ако цената не е цяло число, обърни се към учител, за да ти помогне да го запишеш като изучено число. Например, ако искаш да си купиш 2 дини по 80 стотинки или 0.80 лв., учителят ще ти помогне как да закръглиш числото. Ако не знаеш цената на предмета, който искаш да купиш, можеш да потърсиш в интернет или да го направите заедно с учител. Разрешено е използването на телефони, за да си помагаш за търсене по проекта, но не и при пресмятането.

След като приключиш с „пазаруването“ и похарчената сума е точно 1 000 000 лв, ако имаш желание, може да направиш колаж, рисунка или презентация с част от продуктите.

Колкото и да е забавно да пазаруваш, нека не забравяме, че все пак сме в училище и трябва да бъдеш възнаграден за усърдието ти и показаните знания.

**Оценяване**

* Всеки различен продукт, отговарящ на условието - по 5 точки /макс. 50 точки/
* Закупуване на повече от 1 продукт от вид и вярно извършено умножение на цената – по 2 точки /макс. 20 точки/
* Правилно събрани цени на продуктите – до 10 точки
* Естетически издържан колаж или рисунка – до 10 точки
* Предаден в срок проект – 10 точки /Всяко закъснение се наказва с по 1 точка на ден/

**Скала за превръщане на точките в оценка:**

* Отличен – 91 до 100 точки
* Мн.добър – 81 до 90 точки
* Добър – 71 до 80 точки
* Среден – 61 до 70 точки
* Слаб – 0 до 60 точкиКраен срок: **23 септември 2020 г.**

**Най-добрите проекти ще бъдат качени на сайта http://kokalanova.weebly.com/**